สรุปภาวะตลาดต่างประเทศ ประจำวันที่ 9 มี.ค. 2565
สรุปภาวะตลาดต่างประเทศ ประจำวันที่ 9 มี.ค. 2565
สรุปภาวะตลาดต่างประเทศ ประจำวันที่ 9 มี.ค. 2565
10 มี.ค. 2565

ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 600 จุดในวันพุธ (9 มี.ค.) ขานรับรายงานที่ว่าการเจรจาระหว่างรัสเซียและยูเครนมีความคืบหน้า ซึ่งอาจจะปูทางให้สงครามในยูเครนยุติลง โดยหุ้นกลุ่มธนาคารและกลุ่มเทคโนโลยีพุ่งขึ้นนำตลาด ขณะที่การร่วงลงของราคาน้ำมันช่วยหนุนหุ้นธุรกิจการเดินทาง
ดัชนีเฉลี่ยอุตสาหกรรมดาวโจนส์ปิดที่ 33,286.25 จุด เพิ่มขึ้น 653.61 จุด หรือ +2.00%, ดัชนี S&amp;P500 ปิดที่ 4,277.88 จุด เพิ่มขึ้น 107.18 จุด หรือ +2.57% และดัชนี Nasdaq ปิดที่ 13,255.55 จุด เพิ่มขึ้น 459.99 จุด หรือ +3.59%
ตลาดหุ้นยุโรปปิดพุ่งขึ้นกว่า 4% ในวันพุธ (9 มี.ค.) นำโดยตลาดหุ้นเยอรมนีที่ทะยานขึ้นเกือบ 8% หลังจากนักลงทุนพากันเข้าช้อนซื้อหุ้นที่ร่วงลงอย่างหนักก่อนหน้านี้จากความวิตกเกี่ยวกับผลกระทบของวิกฤตยูเครน
ดัชนี Stoxx Europe 600 ปิดที่ 434.45 จุด พุ่งขึ้น 19.44 จุด หรือ +4.68%
ดัชนี CAC-40 ตลาดหุ้นฝรั่งเศสปิดที่ 6,387.83 จุด พุ่งขึ้น 424.87 จุด หรือ +7.13%, ดัชนี DAX ตลาดหุ้นเยอรมนีปิดที่ 13,847.93 จุด พุ่งขึ้น 1,016.42 จุด หรือ +7.92% และดัชนี FTSE 100 ตลาดหุ้นลอนดอนปิดที่ 7,190.72 จุด พุ่งขึ้น 226.61 จุด หรือ +3.25%
ตลาดหุ้นลอนดอนปิดพุ่งขึ้นในวันพุธ (9 มี.ค.) โดยได้แรงหนุนจากหุ้นกลุ่มการเงินที่ปรับตัวขึ้นหลังอัตราผลตอบแทนพันธบัตรเพิ่มขึ้น ขณะที่นักลงทุนคลายความวิตกเกี่ยวกับเงินเฟ้อและการขยายตัวทางเศรษฐกิจหลังจากราคาน้ำมันปรับตัวลง นอกจากนี้ การเปิดเผยผลประกอบการที่แข็งแกร่งของบริษัทจดทะเบียนได้ช่วยหนุนตลาดด้วย
ดัชนี FTSE 100 ตลาดหุ้นลอนดอนปิดที่ 7,190.72 จุด พุ่งขึ้น 226.61 จุด หรือ +3.25%
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงกว่า 12% ในวันพุธ (9 มี.ค.) หลังจากสหรัฐอาหรับเอมิเรตส์ (UAE) ประกาศสนับสนุนการผลิตน้ำมันเข้าสู่ตลาดเพิ่มขึ้น เพื่อบรรเทาภาวะอุปทานขาดแคลนอันเนื่องมาจากรัสเซียถูกนานาประเทศคว่ำบาตร ฐานใช้กำลังทหารรุกรานยูเครน
ทั้งนี้ สัญญาน้ำมันดิบ WTI ส่งมอบเดือนเม.ย. ลดลง 15 ดอลลาร์ หรือ 12.1% ปิดที่ 108.70 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนพ.ค. ลดลง 16.84 ดอลลาร์ หรือ 13.2% ปิดที่ 111.14 ดอลลาร์/บาร์เรล
สัญญาทองคำตลาดนิวยอร์กปิดร่วงลงกว่า 50 ดอลลาร์ในวันพุธ (9 มี.ค.) เนื่องจากนักลงทุนเทขายทองคำในฐานะสินทรัพย์ปลอดภัย หลังจากการเจรจาสันติภาพระหว่างรัสเซียและยูเครนมีความคืบหน้า ซึ่งอาจจะปูทางให้สงครามในยูเครนยุติลง
สัญญาทองคำตลาด COMEX (Commodity Exchange) ส่งมอบเดือนเม.ย. ลดลง 55.1 ดอลลาร์ หรือ 2.7% ปิดที่ 1,988.2 ดอลลาร์/ออนซ์
สัญญาโลหะเงินส่งมอบเดือนพ.ค. ลดลง 1.079 ดอลลาร์ หรือ 4.01% ปิดที่ 25.816 ดอลลาร์/ออนซ์
สัญญาพลาตินัมส่งมอบเดือนเม.ย. ร่วงลง 45.6 ดอลลาร์ หรือ 3.95% ปิดที่ 1,107.6 ดอลลาร์/ออนซ์
สัญญาพัลลาเดียมส่งมอบเดือนมิ.ย. ลดลง 18.70 ดอลลาร์  หรือ 0.62% ปิดที่ 2949.80 ดอลลาร์/ออนซ์
ดอลลาร์สหรัฐร่วงลงอย่างหนักเมื่อทียบกับสกุลต่างๆ ในการซื้อขายที่ตลาดปริวรรตเงินตรานิวยอร์กในวันพุธ (9 มี.ค.) เนื่องจากนักลงทุนเทขายดอลลาร์ซึ่งเป็นสกุลเงินปลอดภัย และเข้าซื้อสกุลที่เป็นสินทรัพย์เสี่ยงเช่นยูโรและปอนด์ หลังคลายความวิตกกังวลเกี่ยวกับสงครามยูเครน
ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 1.11% แตะที่ระดับ 97.9670
ดอลลาร์สหรัฐอ่อนค่าลงเมื่อเทียบกับฟรังก์สวิส ที่ระดับ 0.9262 ฟรังก์ จากระดับ 0.9291 ฟรังก์ และอ่อนค่าเมื่อลงเมื่อเทียบกับดอลลาร์แคนาดา ที่ระดับ 1.2825 ดอลลาร์แคนาดา จากระดับ 1.2888 ดอลลาร์แคนาดา แต่ดอลลาร์แข็งค่าเมื่อเทียบกับเงินเยน ที่ระดับ 115.83 เยน จากระดับ 115.73 เยน
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1082 ดอลลาร์ จากระดับ 1.0909 ดอลลาร์ ขณะที่เงินปอนด์แข็งค่าขึ้นแตะที่ระดับ 1.3182 ดอลลาร์ จากระดับ 1.3105 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.7320 ดอลลาร์สหรัฐ จากระดับ 0.7276 ดอลลาร์สหรัฐ